
   Către, 
BIROUL PERMANENT
AL
CAMEREI DEPUTAȚILOR


Vă înaintăm, alăturat, raportul comun asupra proiectului de Lege pentru aprobarea Ordonanţei de urgenţă a Guvernului nr.49/2021 privind reglementarea unor măsuri pentru valorificarea dozelor de vaccin împotriva COVID-19, achiziţionate de către statul român prin Ministerul Sănătăţii, trimis Comisiei pentru buget, finanţe şi bănci și Comisiei pentru sănătate şi familie spre dezbatere pe fond, în procedură de urgenţă, cu adresa nr.PLx.331 din data de 14 septembrie 2021.
În raport cu obiectul şi conţinutul său,  proiectul de lege face parte din categoria legilor ordinare.


        PREȘEDINTE,						  PREȘEDINTE,
  Bogdan-Iulian HUȚUCĂ                                                Dr.Nelu TĂTARU  

RAPORT COMUN

asupra proiectului de Lege pentru aprobarea Ordonanţei de urgenţă a Guvernului nr.49/2021 privind reglementarea unor măsuri pentru valorificarea dozelor de vaccin împotriva COVID-19, achiziţionate 
de către statul român prin Ministerul Sănătăţii


	În conformitate cu prevederile art. 95 şi 117 alin.(3) din Regulamentul Camerei Deputaţilor, republicat, Comisia pentru buget, finanţe şi bănci și Comisia pentru sănătate şi familie, au fost sesizate, prin adresa nr.PLx.331 din data de 14 septembrie 2021, spre dezbatere pe fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.49/2021 privind reglementarea unor măsuri pentru valorificarea dozelor de vaccin împotriva COVID-19, achiziţionate de către statul român prin Ministerul Sănătăţii.
Conform prevederilor art.75 din Constituţia României, republicată şi ale art. 92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege, în şedinţa din data de 6 septembrie 2021.  
La întocmirea prezentului raport comun, comisiile au avut în vedere avizul favorabil al Consiliului Legislativ (nr.449/16.06.2021).
Proiectul de lege supus dezbaterii, are ca obiect de reglementare stabilirea regimului juridic de proprietate privată a statului asupra dozelor de vaccin, bunuri mobile consumptibile şi perisabile, precum şi abilitarea Ministerului Sănătăţii să încheie, în numele statului român, contracte cu alte state pentru vânzarea dozelor de vaccin achiziţionate de România, având ca rezultat diminuarea proprietăţii private a statului. Totodată, prin acest proiect se stabilește faptul că sumele rezultate din contractele de revânzare, încheiate de către statul român prin Ministerul Sănătăţii cu alte state, se fac venit la bugetul de stat.
În conformitate cu prevederile art.62 din Regulamentul Camerei Deputaţilor, republicat, cu modificările şi completările ulterioare, membrii celor două comisii au examinat proiectul de lege în şedinţe separate. 
Membrii Comisiei pentru buget, finanţe şi bănci au examinat proiectul de lege în ședința cu prezenţă fizică și online, din data de 6 octombrie 2021. 
La lucrările comisiei, deputaţii membri ai acesteia și-au înregistrat prezența conform listei de prezenţă.
La dezbaterea acestui proiect de lege a participat, în calitate de invitat, domnul Vass Levente, secretar de stat în Ministerul Sănătății.
Membrii Comisiei pentru sănătate și familie au examinat proiectul de lege în ședința din data de 3 noiembrie 2021. 
La lucrările comisiei au fost prezenți 24 de deputați, din totalul de 25 membri.
În urma finalizării dezbaterilor, membrii celor două comisii au hotărât, cu majoritate de voturi, să supună plenului Camerei Deputaţilor adoptarea proiectului de Lege pentru aprobarea Ordonanței de urgență a Guvernului nr.49/2021 privind reglementarea unor măsuri pentru valorificarea dozelor de vaccin împotriva COVID-19, achiziționate de către statul român prin Ministerul Sănătății, în forma adoptată de Senat.
	În raport cu obiectul şi conţinutul său, proiectul de lege face parte din categoria legilor ordinare.



           PREȘEDINTE,                                                  PREȘEDINTE,                 
    Bogdan-Iulian HUȚUCĂ                                       Dr.Nelu TĂTARU  
                                 


             SECRETAR,                                                      SECRETAR,
  Iulius – Marian FIRCZAK                                     Liviu-Ioan BALINT




Şef serviciu, Giorgiana Ene                                                                       Consilier parlamentar, Livia Spînu
Consilier, Simina Alexandra Mocanu                                                                                                                       

